Ole Glahn (RV), 2005-06-10:
Da jeg i går stod på denne her talerstol og vi talte om evalueringsinstituttet, havde vi med et flertal at gøre, som var resistent over for de argumenter, vi var kommet med.
Der var end ikke nogen vilje til at drøfte de kommentarer og de forslag, vi havde, så det var måske ikke så meget indenrigsministeren, som det var sundhedsministeren, der var leder af de forhandlinger, vi har været igennem.
Men når vi nu her i dag står og taler om dette procedurelovforslag, må vi fra radikal side sige, at vi ikke er tilfredse med det endelige resultat, men at vi dog er så tilfredse, at vi kan stemme for det her.
Det hænger sammen med det, som debatten også har været præget af her, nemlig hvad situationen var, da vi indgik i de her forhandlinger.
Situationen var den, at de mange medarbejdere, som skal flyttes i forbindelse med denne kæmpe omstrukturering af Danmark, faktisk ikke engang havde nogen sikkerhed for, at de ville blive spurgt om, hvad de havde lyst til, ikke nogen sikkerhed for at få at vide, hvad der foregik undervejs, og ingen sikkerhed for efter processen at få indsigt i, hvad der faktisk var foregået.
Det var den situation, vi mødte, da vi indledte de her forhandlinger.
Så indledte vi forhandlingerne, og så nåede vi til et resultat, hvor vi opnåede, at den afgivende arbejdsgiver skal tage en forhandling og en drøftelse med hver enkelt medarbejder for at høre, hvilke ønsker og interesser vedkommende har, inden man foretager processen, og at den tillidsmand, der varetager interesserne, kan kontakte den enkelte medarbejder, orientere den enkelte medarbejder om, hvordan det forløber.
Efterfølgende kan den enkelte medarbejder få informationer om og indsigt i sin sag og få en begrundelse for, hvorfor det er gået, som det nu er gået.
Det synes vi da er et resultat, som gør, at vi naturligvis kan stemme for det her.
Det synes vi da er et resultat, som vi skal være glade for, og jeg var glad for, at den konservative ordfører klart her fra talerstolen imødegik nogle af de andre fra regeringssiden ved at sige, at der da var tale om, at vi havde fået indflydelse, at der da var tale om, at vi havde flyttet regeringen.
Nu er jeg ny her i Folketinget, og jeg synes da, det er en dejlig oplevelse at se, at demokratiet også fungerer på en sådan måde, at man kommer med nogle positioner, som er lidt forskellige fra hinanden, og så taler man sig sammen på nogle områder.
Det synes jeg at denne her del af aftalen er et godt eksempel på, og det vil jeg da gerne kvittere for.
Jeg synes, at det har været positivt, og jeg er sikker på, at de mange medarbejdere, som bliver berørt af denne her situation, er glade for den del af det.
I den sidste del vedrørende tjenestemændene kunne vi så ikke nå hinanden.
Jeg skal ikke gentage hele den diskussion, der har været her i dag, for jeg tror, den er tilstrækkeligt belyst, men bare sige, at vi fra Det Radikale Venstres side har den opfattelse, at regeringen bevæger sig på meget tynd is, og at det kan betyde, at der kommer en del retssager, som kan være med til at skabe lidt dårlig stemning om den her sag.
Men det er nu regeringens valg, og det bliver så de myndigheder, som har med det her at gøre, som skal tage sig af det.
For så vidt angår tryghedsaftaler, og det er det sidste, jeg vil sige, fik vi med, at staten har forpligtet sig til at lave nogle aftaler, og som det har været fremme her, tror jeg, mange kommuner vil følge den opfordring, hvis ikke de ville have gjort det uden opfordringen, fordi de jo selv er dybt involveret i denne her proces.
Så alt i alt må jeg sige, at vi egentlig er godt tilfredse med det resultat, vi har nået.